སྤྲུལ་སྐུ་ཁོང་གིས་སློབ་དཔོན་རིན་པོ་ཆེས་བྱམས་བརྩེས་བསྐྱངས་ཚུལ་དང་ཁོང་ལ་ཐུགས་རེ་ཆེ་ཚུལ་སོགས་མི་སེམས་འགུལ་བའི་གསུང་མང་བོ་གནང་།མཐར་ཁོང་གིས་རང་ཉིད་དངོས་སློབ་ཡིན་པའི་ཆ་ནས་དམ་པ་ཁོང་གིས་གནང་བའི་ཡོན་ཏན་གྱི་ཆ་ཙམ་ཡང་སྤྱི་ཚོགས་ལ་འདོན་མ་ཐུབ་པས་ཡིད་སྐྱོ་བ་དང་ངོ་གནོང་དགོས་པའི་ཚུལ་ཡིན།ཡིན་ན་ཡང་རང་གི་བུ་སློབ་སྡུག་རུས་དང་བརྩོན་སེམས་ཡོད་པ།ཤེས་རབ་དང་ལྷག་བསམ་ཡོད་པ།མི་གཞི་ལེགས་ཤིང་ཤེས་འཇོན་གཉིས་འཛོམས་ཅན་ལྡོང་ཡོན་ཏན་རྒྱ་མཚོ་ལྟ་བུས་སྤྱི་དོན་གྱི་ཆེད་དུ་རང་ཉིད་ཀྱི་བདེ་སྡུག་བསྐྱུར་ཏེ་ལོ་ཡུན་མང་བོར་མི་རིགས་ཀྱི་དུང་སེམས་ཟབ་མོས་སློབ་མ་སྟོང་ཕྲག་མང་བོ་བསྐྱངས་པ་ནི་བླ་ན་མེད་པའི་རྗེས་སུ་ཡི་རང་དང་བསྔགས་བརྗོད་ཀྱི་གནས་ཡིན་ཚུལ་ནན་བརྗོད་གནང་ཚེ།ཁོང་གི་གསུང་ལས་དགའ་སྐྱོ་འདྲེས་མའི་དྲང་བདེན་གྱི་གཙང་བོ་ཆེན་པོ་ཞིག་དྲག་ཏུ་བཞུར་གྱིན་འདུག་པ་ལྟ་བུ་དེས་ངའི་ཡ་ཆུང་ལ་འཁྱིལ་བའི་ཆུ་བོའི་རག་ཁ་ཤོར་ཏེ་མིག་ཟུང་ལས་ཐུར་ལ་ཁ་རོག་གེར་བཞུར།མ་ཟད་ངའི་མདུན་གྱི་གྲལ་ཤར་དང་བོ་ན་བཞུགས་པའི་རྒན་ལྡོང་ཡོན་ཡོན་ཏན་རྒྱ་མཚོ་ཁོང་གིས་ཀྱང་ཚུལ་ཁྲིམས་ཀྱི་དྲི་ཞིམ་འཐུལ་བའི་གཟན་གོས་དམར་སྨུག་གི་ཐུ་སྣེ་ཡིས་དྲག་ཏུ་བཞུར་བའི་ལྷ་ཆབ་དེ་ཡང་ཡང་འགོག་གིན་འདུག་ན་ཡང་།མི་གཞིའི་རྩ་དོན་སྲོག་ཏུ་ཀེར་ཞིང་བདེན་པའི་གནས་ལུགས་མིག་ལྟར་རྩི་བའི་གང་ཟག་རྣམས་ཀྱི་སེམས་པ་ནམ་ཡང་དྲང་བདེན་གྱི་སྔུན་ནས་བཞུར་སླ་བ་ཡིན་པས་གཙང་བོ་དེ་སུ་ཡིས་འགོག་ནུས།